**IZVJEŠTAJ O OSTVARIVANJU OSNOVNIH PRAVA IZ MATERIJALNIH DAVANJA U 2018. GODINI**

Podgorica

jul 2019. godine

1. **OSNOVNA PRAVA IZ MATERIJALNIH DAVANJA**

Osnovna prava iz materijalnih davanja djele se na dvije grupe i to na:

* osnovna materijalna davanja u socijalnoj zaštiti;
* osnovna materijalna davanja u dječijoj zaštiti.

U vezi sa pravima iz materijalnih davanja, centri za socijalni rad sprovode upravni postupak, donose rješenje o priznavanju prava, vode evidenciju i dokumentaciju, učestvuju u organizaciji isplate sredstava, kao i u postupku preispitivanja prava. Ovi poslovi su pretežno administrativno-pravni, s obzirom da se ostvarivanje prava primarno temelji na materijalnim dokazima (javnim ispravama), oslanjajući se na primjenu pravila upravnog postupka. Pored toga, Zakonom o socijalnoj i dječjoj zaštiti propisano je da se prava na osnovna materijalna davanja (materijalno obezbjeđenje, ličnu invalidninu, dodatak za njegu i pomoć i jednokratnu novčanu pomoć) ostvaruju na osnovu dokaza i neposrednog uvida, te da je centar za socijalni rad u postupku ostvarivanja ovih prava dužan da sačini nalaz i mišljenje kojim se utvrđuju činjenice o kojima se ne vodi službena evidencija i koji služi kao dokazno sredstvo (član 78 Zakona o socijalnoj i dječjoj zaštiti).

Imajući u vidu širok spektar prava iz materijalnih davanja i nadležnosti centara za socijalni rad u njihovom ostvarivanju, rad na materijalnim davanjima zahtjeva značajna ulaganja stručnih resursa.

Informacioni sistem socijalnog staranja je donio značajne benefite stručnim radnicima na materijalnim davanjima zbog povezivanja sa bazama drugih sistema u cilju pribavljanja dokaza. Tako je ubrzan proces ostvarivanja prava na materijalna davanja, a korisnici su rasterećeni procedura prikupljanja brojnih dokaza.

U daljem izlaganju posvetićemo pažnju ostvarivanju osnovnih prava iz materijalnih davanja u 2018. godini, pri čemu će nakon prikaza podataka o zastupljenosti korisnika po kategorijama svih prava u 2018. godini i uporednog prikaza podataka za 2017. godinu i 2018. godinu, fokus primarno biti na onim materijalnim davanjima kojima je obuhvaćen najveći broj korisnika i za čije ostvarivanje je neophodan stručni postupak.

* 1. OSNOVNA MATERIJALNA DAVANJA U SOCIJALNOJ ZAŠTITI

Osnovna materijalna davanja u socijalnoj zaštiti su:

1. materijalno obezbjeđenje;
2. lična invalidnina;
3. dodatak za njegu i pomoć;
4. zdravstvena zaštita;
5. troškovi sahrane;
6. jednokratna novčana pomoć;
7. naknada roditelju ili staratelju korisnika prava na ličnu invalidninu.

Država može obezbjediti i druga materijalna davanja u socijalnoj zaštiti, u skladu sa materijalnim mogućnostima (prema članu 20 stav 2 Zakona o socijalnoj i dječjoj zaštiti).

U tabeli broj 1. prikazana je distribucija korisnika osnovnih materijalnih davanja u socijalnoj zaštiti u 2018. godini, prema kategorijama prava.

***Tabela br.1: Obuhvat korisnika osnovnim materijalnim davanjima u socijalnoj zaštiti u 2018. godini***

|  |  |  |
| --- | --- | --- |
| ***Osnovna materijalna davanja u socijalnoj zaštiti*** | Broj korisnika | Procenat |
| Materijalno obezbjeđenje | 31066 | 53,52% |
| Lična invalidnina | 2499 | 4,30% |
| Dodatak za njegu i pomoć | 15405 | 26,54% |
| Zdravstvena zaštita | 1317 | 2,27% |
| Troškovi sahrane | 573 | 0,99% |
| Jednokratna novčana pomoć | 5140 | 8,86% |
| Naknada roditelju ili staratelju korisnika prava na LI | 2042 | 3,52% |
| **Ukupno** | **58042** | **100,00%** |

Podatke iz tabele ćemo radi bolje preglednosi prikazati i grafički.

***Grafikon br.1: Struktura korisnika osnovnih materijalnih davanja u socijalnoj zaštiti u 2018. godini, prema kategorijama prava.***

Iz tabele broj 1 i grafikona broj 1 vidimo da su u strukturi korisnika osnovnih materijalnih davanja u socijalnoj zaštiti, razvrstanih prema kategorijama prava, **najbrojniji korisnici obuhvaćeni pravom na materijalno obezbjeđenje koji čine 53,52% ukupnog broja korisnika**, dok su korisnici drugih osnovnih materijalnih davanja iz socijalne zaštite zastupljeni sa 46,48%. Korisnici prava na dodatak za njegu i pomoć zastupljeni su sa 26,54%, a korisnici prava na jednokratnu novčanu pomoć sa 9%. Značajan je i udio, od 4%, korisnika prava na ličnu invalidninu.

U grafikonu broj 2 dajemo uporedni prikaz broja korisnika osnovnih materijalnih davanja iz socijalne zaštite, prema kategorijama prava, u 2017. godini i 2018. godini.

***Grafikon br. 2: Odnos broja korisnika osnovnih materijalnih davanaja iz socijalne zaštite, prema kategorijama prava, u 2017. godini i 2018. godini***

Iz grafičkog prikaza jasno se uočava da je u 2018. godini prisutno povećanje broja korisnika osnovnih materijalnih davanja po gotovo svim kategorijama prava u odnosu na broj korisnika u 2017. godini. Izraženo u procentima, najveći porast evidentira se u broju korisnika prava na jednokratnu novčanu pomoć (uvećanje za 78,66%) i broju korisnika prava na dodatak za njegu i pomoć (uvećanje za 40,49%). Smanjenje se bilježi samo u kategoriji prava na zdravstvenu zaštitu, koje je u 2018. godini koristilo manje korisnika u poređenju sa 2017. godinom (umanjenje za 32,84%).

U daljem izlaganju detaljnije ćemo prikazati podatke za materijalna davanja u socijalnoj zaštiti kojima je obuhvaćen najveći broj korisnika, što je takođe jedan od pokazatelja težišta investiranja ljudskih resursa u centrima za socijalni rad i opterećenja zaposlenih stručnim postupcima vezanim za ostvarivanje prava na materijalna davanja.

* + 1. Materijalno obezbjeđenje

Pravo na materijalno obezbjeđenje može ostvariti pojedinac, odnosno porodica, ako je pojedinac, odnosno član porodice:

1) nesposoban za rad i privređivanje;

2) sposoban za rad, pod uslovom da je:

* trudnica;
* samohrani roditelj;
* roditelj koji izdržava dijete, odnosno roditelj koji vrši produženo roditeljsko pravo, u skladu sa zakonom;
* lice koje je završilo školovanje po obrazovnom programu sa prilagođenim izvođenjem i dodatnom stručnom pomoći ili posebnom obrazovnom programu;
* lice poslije navršene 18. godine života, ako je na redovnom školovanju u srednjoj školi, do kraja roka propisanog za to školovanje;
* dijete bez roditeljskog staranja, odnosno lice koje je bilo dijete bez roditeljskog staranja, do zasnivanja radnog odnosa na vrijeme duže od šest mjeseci.

Pravo na materijalno obezbjeđenje utvrđuje se po osnovu prihoda i imovine svih članova porodičnog domaćinstva.

Ključna restriktivna odredba u korišćenju prava na materijalno obezbjeđenje odnosi se na porodice u kojima su oba roditelja nezaposlena i radno sposobna – pravo im je ograničeno na devet mjeseci u dvanaestomjesečnom intervalu, s tim da nakon tri mjeseca mogu ponovo, ukoliko nije došlo do poboljšanja njihovih socijalno-ekonomskih prilika, da ostvare pravo na materijalno obezbjeđenje. Prema članu 27 Zakona o socijalnoj i dječjoj zaštiti pojedinac koji je sposoban za rad, u skladu sa propisima kojima se uređuju radni odnosi i penzijsko i invalidsko osiguranje, odnosno profesionalna rehabilitacija i zapošljavanje lica sa invaliditetom, ima pravo i dužnost da učestvuje u aktivnostima koje omogućavaju prevazilaženje njegove nepovoljne socijalne situacije, odnosno u sprovođenju mjera kojima se obezbjeđuje njegova socijalna uključenost. **Centar za socijalni rad je dužan da u saradnji sa Zavodom za zapošljavanje i radno sposobnim korisnikom materijalnog obezbjeđenja sačini individualni plan aktivacije.** Individualni plan aktivacije je plan o aktivnom prevazilaženju nepovoljne socijalne situacije radno sposobnog korisnika materijalnog obezbjeđenja, koji sadrži aktivnosti i obaveze korisnika.

Visina osnova za ostvarivanje prava na materijalno obezbjeđenje i visina materijalnih davanja iz socijalne i dječje zaštite usklađuje se polugodišnje (početkom januara i početkom jula tekuće godine) sa kretanjem troškova života i prosječne zarade zaposlenih na teritoriji Crne Gore na osnovu statističkih podataka za prethodno polugodište u procentu koji predstavlja zbir polovine procenta rasta, odnosno pada troškova života i polovine procenta rasta, odnosno pada zarada. Akt o usklađivanju mjesečnih novčanih primanja donosi nadležni organ državne uprave (šlan 38 Zakona o socijalnoj i dječjoj zaštiti).

Odlukom Ministarstva rada i socijalnog staranja o usklađivanju visine osnova za ostvarivanje prava na materijalno obezbjeđenje i visine materijalnih davanja iz socijalne i dječje zaštite (“Službeni list Crne Gore”, br. 060/18 od 07.09.2018. godine), utvrđeno je da **visina osnova za ostvarivanje prava na materijalno obezbjeđenje** iznosi za:

- pojedinca 67,62 eura;

- porodicu sa jednim članom 67,62;

- porodicu sa dva člana 81,20 eura;

- porodicu sa tri člana 97,46 eura;

- porodicu sa četiri člana 115,06 eura;

- porodicu sa pet i više članova 128,55 eura.

**Visina materijalnog obezbjeđenja za pojedinca odnosno porodicu koji nemaju prihode iznosi mjesečno**, za:

- pojedinca 67,62 eura;

- porodicu sa jednim članom 67,62;

- porodicu sa dva člana 81,20 eura;

- porodicu sa tri člana 97,46 eura;

- porodicu sa četiri člana 115,06 eura;

- porodicu sa pet i više članova 128,55 eura.

Visina materijalnog obezbjeđenja za lice koje je bilo dijete bez roditeljskog staranja iznosi mjesečno 128,55 eura.

U tabeli broj 2 prikazujemo kretanje ukupnog broja porodica i lica korisnika materijalnog obezbjeđenja tokom 2018. godine, a u skladu sa podacima koje su dostavili centri za socijalni rad.

***Tabela br.2: Mjesečni pregled broja porodica i broja lica korisnika materijalnog obezbjeđenja u 2018. godini***

|  |  |  |
| --- | --- | --- |
| **MJESEC 2018. godine** | **BROJ PORODICA** | **BROJ LICA** |
| Januar | 9177 | 28890 |
| Februar | 9282 | 29118 |
| Mart | 9321 | 29331 |
| April | 9391 | 29778 |
| Maj | 9507 | 30206 |
| Jun | 9495 | 30198 |
| Jul | 9429 | 29984 |
| Avgust | 9413 | 29980 |
| Septembar | 9328 | 29330 |
| Oktobar | 9279 | 29729 |
| Novembar | 9178 | 29116 |
| Decembar | 9151 | 29104 |
| **Promjena**  Januar-Decembar | **-26** | **214** |
| Promjene % | 0.28 % | 0.74% |
| Prosjek | 9329 | 29564 |

Iz tabele vidimo da se broj porodica koje su koristile pravo na materijalno obezbjeđenje u izvještajnom periodu kretao u rasponu od 9,151 porodice u decembru 2018. godine (minimum) do 9,507 porodice u maju 2018. godine (maksimum). Broj članova porodica koji su bili obuhvaćeni materijalnim obezbjeđenjem varirao je u rasponu od 28,890 u januaru 2018. godine (minimum) do 30,198 u maju 2018. godine (maksimum). Broj porodica korisnika materijalnog obezbjeđenja u decembru 2018. godine umanjen je za 0,28% u odnosu na januar 2018. godine, dok je u istom intervalu broj članova porodice obuhvaćenih materijalnim obezbjeđenjem uvećan za 0,74%.

Generalno, broj korisnika materijalnog obezbjeđenja varira zavisno od broja novih korisnika, prestanka prava postojećim korisnicima, te obnavljanja već korišćenog prava.

Radi veće preglednosti mjesečne promjene u broju porodica i broju lica korisnika materijalnog obezbjeđenja tokom 2018. godine, zbirno za sve opštine u Crnoj Gori, prikazujemo i grafički.

***Grafikon br.3: Kretanje broja porodica i broja lica korisnika materijalnog obezbjeđenja tokom 2018. godine***

Iz grafičkog prikaza jasno se uočava da je broj porodica koje su koristile materijalno obezbjeđenje neznatno varirao tokom godine, dok su promjene broja članova porodice/lica obuhvaćenih materijalnim obezbjeđenjem nešto izraženije.

U tabeli broj 3. prikazana je raspodjela porodica obuhvaćenih pravom na materijalno obezbjeđenje na dan 31.12.2018. godine prema veličini/broju članova:

***Tabela br.3: Distribucija porodica obuhvaćenih pravom na MO prema broju članova***

|  |  |  |
| --- | --- | --- |
| **Porodice obuhvaćene pravom na MO prema veličini** | Broj porodica | Procenat |
| 1 član | 2426 | 26.51% |
| 2 člana | 975 | 10.65% |
| 3 člana | 1581 | 17.28% |
| 4 člana | 1960 | 21.42% |
| 5 i više članova | 2209 | 24.14% |
| **Ukupno** | 9151 | 100.00% |

Prema podacima za decembar 2018. godine, u strukturi porodica obuhvaćenih pravom na materijalno obezbjeđenje **najbrojnije su jednočlane porodice** kojih je bilo 2426 ili 26,51%, zatim porodice sa 5 i više članova kojih je bilo 2209 ili 24,14% , pa četvoročlane porodice kojih je bilo 1960 ili 21,42%, slijede tročlane porodice kojih ima 1960, odnosno 17,28%. **Najmanje je bilo dvočlanih porodica** – 975, odnosno 10,65%.

Podatke o broju porodica u kojima je nosilac prava na materijalno obezbjeđenje samohrani roditelj dostavilo je 9 od 13 centara za socijalni rad. Prema dostavljenim podacima učešće ovih porodica u ukupnom broju porodica korisnika materijalnog obezbjeđenja je 11,32%. Shodno Zakonu o socijalnoj i dječjoj zaštiti **samohrani roditelj** je roditelj koji je razveden ili je drugi roditelj umro ili je nepoznat, a izdržava dijete, odnosno vrši produženo roditeljsko pravo, u skladu sa zakonom, do zasnivanja bračne ili vanbračne zajednice. U strukturi samohranih roditelja, nosilaca prava na materijalno obezbjeđenje, dominiraju samohrane majke, zastupljene sa 80,12%, dok su samohrani očevi zastupljeni sa 19,88%.

Prema podacima koji je dostavilo 11 od 13 centara za socijalni rad **staračka domaćinstava** čine 10% od ukupnog broja porodica/domaćinstava korisnika materijalnog obezbjeđenja.

Podatke o strukturi korisnika materijalnog obezbjeđenja prema polu i radnoj sposobnosti na dan 31.12.2018. godine, dostavilo je 10 od 13 centara za socijalni rad. Prema dostavljenim podacima u strukturi korisnika materijalnog obezbjeđenja žene čine 54,73%, dok su muškarci zastupljeni sa 45,27%. Učešće korisnika nesposobnih za rad u odnosu na ukupan broj korisnika materijalnog obezbjeđenja je 19,53%, dok su radno sposobni korisnici zastupljeni sa 80,47%. Zakon o socijalnoj i dječjoj zaštiti definiše da je nesposobno za rad: dijete; dijete koje nije na redovnom školovanju, ako je na evidenciji Zavoda za zapošljavanje Crne Gore; lice kod koga je utvrđena nesposobnost za rad, u skladu sa ovim zakonom i lice koje je navršilo 67. godina života (član 19 tačka 9 Zakona o socijalnoj i dječjoj zaštiti).

Podatke o broju djece u porodicama koje koriste pravo na materijalno obezbjeđenje na dan 31.12.2018. godine dostavilo je 10 od 13 centara za socijalni rad. Na osnovu dostavljenih podataka **djeca čine 41,64% od ukupnog broja korisnika obuhvaćenih pravom na materijalno obezbjeđenje** (procenat računat u odnosu na ukupan broj korisnika obuhvaćenih pravom na materijalno obezbjeđenje na dan 31.12.2018. godine u centrima za socijalni rad koji su dostavili podatke). U strukturi djece obuhvaćene pravom na materijalno obezbjeđenje dječaci su zastupljeni sa 51,14%, a djevojčice sa 48,86%. U starosnoj strukturi djece obuhvaćene pravom na materijalno obezbjeđenje najbrojnija su djeca uzrasta 6 do 14 godina (42,51%), slijede djeca na uzrastu od 14 do 18 godina (21,03%), zatim djeca na uzrastu od 3 do 6 godina (18,80%) i djeca mlađa od 3 godine (17,66%). Radi bolje preglednosti, strukturu djece obuhvaćene pravom na materijalno obezbjeđenje prikazaćemo i grafički.

***Grafikon br.4: Polna i starosna struktura djece obuhvaćene pravom na materijalno obezbjeđenje na dan 31.12.2018. godine***

Iz grafičkog prikaza vidimo da su u strukturi djece obuhvaćene pravom na materijalno obezbjeđenje najbrojnija djeca na uzrastu od 7 do 14 godina, te da su djeca oba pola približno jednako zastupljena u svim uzrasnim grupama.

U cilju sagledavanja relativnog udjela poslova oko materijalnih davanja u radu centara za socijalni rad i područnih jedinica, a imajući u vidu da su korisnici materijalnog obezbjeđenja kao osnovne novčane naknade koja targetira siromašne porodice najbrojnija korisnička grupa na nivou cjelokupnog uzorka, u daljem izlaganju prikazaćemo broj korisnika prava na materijalno obezbjeđenje po regionima Crne Gore i opštinama, te udio korisnika materijalnog obezbjeđenja u stanovništvu regiona, odnosno opština.

***Grafikon br.5: Obuhvat porodica i lica pravom na materijalno obezbjeđenje po regionima Crne Gore***

Iz grafičkog prikaza vidljive su razlike po regionima u pogledu obuhvata stanovništva pravom na materijalno obezbjeđenje. Broj korisnika, porodica i lica, obuhvaćenih ovim pravom najveći je u sjevernom regionu, a zatim u središnjem, dok je upadljivo manji u primorskom regionu.

U sjevernom regionu pravom na materijalno obezbjeđenje obuhvaćeno je 9,27% stanovnika regiona; u središnjem regionu korisnici prava na materijalno obezbjeđenje čine 4,16% stanovništva regiona, dok su u primorskom regionu korisnici prava na materijalno obezbjeđenje zastupljeni sa 1,77% u stanovništvu regiona.

U grafikonu broj 6 prikazana je zastupljenost lica obuhvaćenih pravom na materijalno obezbjeđenje po regionima Crne Gore.

***Grafikon br.6: Zastupljenost lica obuhvaćenih pravom na materijalno obezbjeđenje po regionima Crne Gore***

Iz grafikona vidimo da u strukturi korisnika obuhvaćenih pravom na materijalno obezbjeđenje, preko 50% korisnika čine stanovnici sjevernog regiona. Slijedeći po zastupljenosti su korisnici prava na materijalno obezbjeđenje nastanjeni u centralnom regionu, koji zajedno sa korisnicima iz sjevernog regiona čine ubjedljivu većinu korisnika ovog prava. Najmanji udio imaju korisnici iz primorskog regiona, zastupljeni sa ispod 10% u posmatranom uzorku korisnika prava na materijalno obezbjeđenje.

U cilju detaljnijeg uvida u narednoj tabeli prikazan je prosječan broj nosilaca prava na materijalno obezbjeđenje i prosječan broj lica obuhvaćenih pravom na materijalno obezbjeđenje za 2018. godinu u svim opštinama u Crnoj Gori, te udio korisnika prava na materijalno obezbjeđenje u stanovništvu opština. ***Tabela br.4: Prosječan broj porodica i lica po opštinama obuhvaćenih pravom na MO u 2018. godini***

|  |  |  |  |  |  |
| --- | --- | --- | --- | --- | --- |
| **CSR/OPŠTINA** | | Prosječan broj porodica korisnika MO u 2018 godini | Prosječan broj lica obuhvaćenih pravom na MO u 2018 godini | Broj stanovnika opštine | Udio korisnika MO u stanovništvu opštine |
| **Podgorica** | 1. Podgorica | 1692 | 5540 | 157610 | 3,52% |
| 2. Golubovci | 88 | 260 | 16231 | 1,60% |
| 3. Tuzi | 252 | 912 | 12096 | 7,54% |
| **Danilovgrad** | 1. Danilovgrad | 157 | 461 | 18472 | 2,50% |
| **Cetinje** | 1. Cetinje | 203 | 605 | 16657 | 3,63% |
| **Nikšić** | 1. Nikšić | 1413 | 4507 | 72443 | 6,22% |
| 2. Plužine | 33 | 67 | 3246 | 2,06% |
| 3. Šavnik | 39 | 89 | 2070 | 4,30% |
| **Bar** | 1. Bar | 477 | 1578 | 42048 | 3,75% |
| 2. Ulcinj | 191 | 578 | 19921 | 2,90% |
| **Kotor** | 1. Kotor | 48 | 113 | 22601 | 0,50% |
| 2. Tivat | 50 | 123 | 14031 | 0,88% |
| 3. Budva | 44 | 100 | 19218 | 0,52% |
| **Herceg Novi** | 1. Herceg Novi | 57 | 139 | 30864 | 0,45% |
| **Berane** | 1. Berane | 932 | 3177 | 27284 | 11,64% |
| 2. Andrijevica | 110 | 372 | 5071 | 7,34% |
| 3. Petnjica | 125 | 455 | 6686 | 6,81% |
| **Plav** | 1. Plav | 325 | 1227 | 8869 | 13,83% |
| 2. Gusinje | 153 | 491 | 4239 | 11,58% |
| **Rožaje** | 1. Rožaje | 1334 | 5285 | 22964 | 23,01% |
| **Bijelo Polje** | 1. Bijelo Polje | 809 | 2804 | 46051 | 6,09% |
| **Mojkovac** | 1. Mojkovac | 152 | 462 | 8622 | 5,36% |
| 2. Kolašin | 185 | 503 | 8380 | 6,00% |
| **Pljevlja** | 1. Pljevlja | 403 | 1165 | 30786 | 3,78% |
| 2. Žabljak | 43 | 56 | 3569 | 1,57% |
| **UKUPNO/**prosjek na nivou Crne Gore | | 9319 | 31066 | 620029 | 5,01% |

**Tokom 2018. godine u prosjeku je pravo na materijalno obezbjeđenje koristilo 9,319 porodica u Crnoj Gori, sa 31,066 članova.** Porodice koje su koristile materijalno obezbjeđenje u 2018. godini čine 4,85 % domaćinstava Crne Gore, a ukupan broj članova/lica obuhvaćenih materijalnim obezbjeđenjem u 2018. godini čini oko **5% stanovnika Crne Gore** (koriščeni podaci o broju domačinstava i broju stanovnika prema popisu stanovništva, domaćinstava i stanova u Crnoj Gori 2011. godine).

Udio korisnika obuhvaćenih pravom na materijalno obezbjeđenje u stanovništvu opština kreće se u rasponu od 0,45% u Herceg Novom do 23% u Rožaju. Posmatrano po regionima, obuhvat stanovništva opština pravom na materijalno obezbjeđenje u primorskom regionu varira u rasponu od 0,45% stanovnika u Herceg Novom do 3,75% stanovnika u Baru; u središnjem regionu raspon se kreće od 1,60% stanovnika u Golubovcima do 7,54% stanovnika u Tuzima; u sjevernom regionu raspon je najširi i kreće se od 1,57% stanovnika opštine obuhvaćenih pravom na materijalno obezbjeđenje u Žabljaku do 23% stanovnika u Rožaju.

Distribucija korisnika obuhvaćenih pravom na materijalno obezbjeđenje po regionima i opštinama generalno je u skladu sa podacima o rasprostranjenosti i karakteristikama siromaštva. Postoji značajna razlika u obimu siromaštva, kao i u dubini i oštrini siromaštva, između sjevernog regiona i drugih dijelova države. Rizik od siromaštva u sjevernom regionu je više nego dvostruko veći od rizika od siromaštva u središnjem i primorskom regionu. Pretežno najmanji procenat korisnika prava na materijalno obezbjeđenje imaju opštine u kojima je razvijen turizam.

* + 1. Lična invalidnina

Članom 32 Zakona o socijalnoj i dječjoj zaštiti propisano je da pravo na ličnu invalidninu ima lice sa teškim invaliditetom. Pravo na ličnu invalidninu može ostvariti lice pod uslovom da nije korisnik prava na dodatak za njegu i pomoć u skladu sa ovim i drugim zakonima.

**Visina lične invalidnine iznosi mjesečno 182,95 eura** (“Službeni list Crne Gore”, br. 060/18 od 07.09.2018. godine).

Prema podacima koje su dostavili 12 od 13 centara za socijalni rad, u izvještajnom periodu podnijeto je 669 zahtjeva za ostvarivanje prava na ličnu invalidninu, od kojih je pozitivno rješeno 139 ili 20,78%; 472 zahtjeva ili 70,55% rješeni su negativno, a 58 ili 8,67% zahtjeva je bilo nerješeno na dan 31.12.2018. godine.

U strukturi korisnika obuhvaćenih pravom na ličnu invalidninu na dan 31.12.2018. godine, a prema podacima koje je dostavilo 9 od 13 centara za socijalni rad, muškararci čine 55,44%, dok su žene zastupljene sa 44,56%. Prema starosnoj dobi, skoro polovina korisnika lične invalidnine (47,80%) su odrasla lica, a slijedeća po zastupljenosti su djeca, koja čine 1/4 korisnika. Najmanje su zastupljeni stariji korisnici, kojih ima nepunih 10% na nivou posmatranog uzorka korisnika prava na ličnu invalidninu. Distribucija korisnika obuhvaćenih pravom na ličnu invalidninu na dan 31.12.2018. godine po uzrasnim grupama prikazana je u grafikonu broj 7.

***Grafikon br.7: Distribucija korisnika obuhvaćenih pravom na ličnu invalidninu po uzrasnim grupama***

Još detaljniji uvid u strukturu korisnika obuhvaćenih pravom na ličnu invalidninu dobijamo iz slijedećeg grafikona, koji diferencirano prikazuje distribuciju korisnika po polu unutar svake starosne grupe.

***Grafikon br.8: Starosna i polna struktura korisnika obuhvaćenih pravom na ličnu invalidninu na dan 31.12.2018. godine***

Iz grafičkog prikaza vidljivo je da su na nivou svih starosnih podgrupa, unutar grupe korisnika obuhvaćenih pravom na ličnu invalidninu, brojniji korisnici muškog pola. Međutim, dok su u podgrupama mladih i odraslih korisnika, korisnici oba pola približno jednako zastupljeni, određeni disbalans između muškaraca i žena nagovješten je u podgrupi starijih, a uočljiviji disbalans prisutan je u podgrupi djece, gdje preovlađuju korisnici muškog pola, kojih u ovoj podgrupi ima za oko 1/4 ili 26% više od korisnika ženskog pola.

U tabeli broj 5 prikazano je kretanje broja korisnika obuhvaćenih pravom na ličnu invalidninu tokom 2018 godine po sjedištima centara za socijalni rad.

***Tabela br.5: Kretanje broja korisnika prava na ličnu invalidninu tokom 2018. godine***



Iz tabele vidimo da prosječan broj korisnika prava na ličnu invalidninu vrlo malo varira tokom godine, te da se kretao od 186 korisnika u januaru (minimum) do 197 korisnika u decembru (maksimum). **Pravo na ličnu invalidninu je u 2018. godini u prosjeku koristilo 2,499 lica u Crnoj Gori, što čini 0,40% stanovnika Crne Gore.** Broj korisnika obuhvaćenih pravom na ličnu invalidninu po opštinama, odnosno sjedištima centara za socijalni rad, uglavnom prati broj stanovnika, tako da više korisnika imaju centri za socijalni rad koji pokrivaju teritorije opština sa više stanovnika. Udio korisnika prava na ličnu invalidninu u stanovništvu opština kreće se od 0,24% u Kotoru do 0,57% u Cetinju, Plavu, Rožaju i Bijelom Polju.

* + 1. Dodatak za njegu i pomoć

Članom 33 Zakona o socijalnoj i dječjoj zaštiti propisano je da pravo na dodatak za njegu i pomoć ima lice kome je zbog tjelesnih, mentalnih, intelektualnih ili senzornih oštećenja ili promjena u zdravstvenom stanju neophodna njega i pomoć da bi imalo obezbijeđen pristup zadovoljavanju potreba. Pravo na dodatak za njegu i pomoć može ostvariti lice pod uslovom da ovo pravo nije ostvarilo u skladu sa drugim zakonima i da nije korisnik prava na ličnu invalidninu u skladu sa ovim zakonom.

**Visina dodatka za njegu i pomoć iznosi mjesečno 67,10 eura** (“Službeni list Crne Gore”, br. 060/18 od 07.09.2018. godine).

Prema podacima koje su dostavili 12 od 13 centara za socijalni rad, u izvještajnom periodu podnijeto je 9,609 zahtjeva za ostvarivanje prava na dodatak za njegu i pomoć, od kojih je pozitivno rješeno 5,854 ili 60,92%; 3,249 zahtjeva ili 33,81% rješeni su negativno, a 506 ili 5,27% zahtjeva je bilo nerješeno na dan 31.12.2018. godine.

U strukturi korisnika obuhvaćenih pravom na dodatak za njegu i pomoć na dan 31.12.2018. godine, a prema podacima koje je dostavilo 9 od 13 centara za socijalni rad, muškarci su zastupljeni sa 48,23%, dok žene čine 51,77% korisnika. Posmatrano po uzrasnim grupama, preko 3/4 korisnika dodatka za njegu i pomoć čine odrasla i starija lica, pri čemu su stariji zastupljeni sa 44,44%, a odrasli sa 33,01%. Nešto manje od 1/4 korisnika ovog prava čine djeca i mladi. Radi bolje preglednosti, distribuciju korisnika obuhvaćenih pravom na dodatak za njegu i pomoć po uzrasnim grupama prikazaćemo i grafički.

***Grafikon br. 9: Distribucija korisnika obuhvaćenih pravom na dodatak za njegu i pomoć po uzrasnim grupama***

Kako bi stekli još potpuniju sliku u slijedećem grafikonu prikazaćemo strukturu korisnika obuhvaćenih pravom na dodatak za njegu i pomoć diferencirano po polu unutar svake uzrasne grupe.

***Grafikon br.10: Starosna i polna struktura korisnika obuhvaćenih pravom na dodatak za njegu i pomoć na dan 31.12.2018. godine***

Iz grafičkog prikaza vidljivo je da u podgrupi djece obuhvaćene pravom na dodatak za njegu i pomoć dominiraju korisnici muškog pola, koji čine više od 2/3 maloljetnih korisnika. U svim ostalim starosnim grupama žene su diskretno zastupljenije, s tim što je nagovještena tendencija povećanja njihove zastupljenosti u starijim uzrasnim grupama.

U tabeli broj 6 prikazano je kretanje broja korisnika obuhvaćenih pravom na dodatak za njegu i pomoć tokom 2018 godine po sjedištima centara za socijalni rad.

***Tabela br.6: Kretanje broja korisnika prava na dodatak za njegu i pomoć tokom 2018. godine***



Iz tabele vidimo da je najmanji broj korisnika prava na dodatak za njegu i pomoć tokom 2018. godine bio u januaru (1109 korisnika), a najveći u decembru (1261 korisnik). U periodu januar 2018. godine – decembar 2018. godine broj korisnika se uvećao za skoro 14%. **Prosječan broj korisnika obuhvaćenih pravom na dodatak za njegu i pomoć u izvještajnom periodu bio 15,405, što čini 2,48 % stanovnika Crne Gore**. Udio korisnika prava na dodatak za njegu i pomoć u stanovništvu opština varira u rasponu od 0,91% u Kotoru do 4,27% u Pljevljima.

* 1. OSNOVNA MATERIJALNA DAVANJA U DJEČJOJ ZAŠTITI

Osnovna materijalna davanja iz dječje zaštite su:

1. naknada za novorođeno dijete;
2. dodatak za djecu;
3. troškovi ishrane u predškolskim ustanovama;
4. pomoć za vaspitanje i obrazovanje djece i mladih sa posebnim obrazovnim potrebama;
5. refundacija naknade zarade i naknada zarade za porodiljsko, odnosno roditeljsko odsustvo;
6. naknada po osnovu rođenja djeteta;
7. refundacija naknade zarade i naknada zarade za rad sa polovinom punog radnog vremena.

Država može obezbjediti i druga materijalna davanja iz dječje zaštite, u skladu sa materijalnim mogućnostima (prema članu 40 stav 2 Zakona o socijalnoj i dječjoj zaštiti).

U tabeli broj 7. prikazana je distribucija korisnika osnovnih materijalnih davanja u dječjoj zaštiti u 2018. godini, prema kategorijama prava.

***Tabela br.7: Obuhvat korisnika osnovnim materijalnim davanjima iz dječje zaštite u 2018. godini***

|  |  |  |
| --- | --- | --- |
| ***Osnovna materijalna davanja iz dječje zaštite*** | Broj korisnika | Procenat |
| Naknada za novorođeno dijete | 6510 | 18,96% |
| Dodatak za djecu | 14974 | 43,61% |
| Troškovi ishrane u predškolskim ustanovama | 2742 | 7,98% |
| Pomoć za vaspitanje i obrazovanje djece i mladih sa posebnim obrazovnim potrebama | 263 | 0,77% |
| Refundacija naknade zarade i naknada zarade za porodiljsko, odnosno roditeljsko odsustvo | 6196 | 18,04% |
| Naknada po osnovu rođenja djeteta | 3515 | 10,24% |
| Refundacija naknade zarade i naknada zarade za rad sa polovinom punog radnog vremena | 140 | 0,41% |
| **Ukupno** | 34340 | 100,00% |

Radi lakšeg uvida, zastupljenost korisnika osnovnih materijalnih davanja iz dječje zaštite prema kategorijama prava prikazaćemo i grafički.

***Grafikon br. 11: Zastupljenost korisnika osnovnih materijalnih davanja u 2018. godini prema kategorijama prava***

Iz grafikona vidimo da je najčešće korišćeno materijalno davanje iz dječje zaštite u 2018. godini **dodatak za djecu**, kojim je obuhvaćeno približno 44% korisnika od ukupnog broja korisnika svih materijalnih davanja u dječjoj zaštiti. Slijede naknada za novorođeno dijete i refundacija naknade zarade i naknada zarade za porodiljsko, odnosno roditeljsko odsustvo, kojim pravima je obuhvaćeno nešto više od 1/3 korisnika.

U grafikonu broj 12. dat je uporedni prikaz broja korisnika osnovnih materijalnih iz dječje zaštite, prema kategorijama prava, za 2017. godini i 2018. godinu. U prikaz nijesu uključeni podaci o korisnicima prava na refundaciju naknade zarade za rad sa polovinom punog radnog vremena poslodavcu s obzirom da je udio korisnika ovog prava u strukturi korisnika prava na osnovna materijalna davanja iz dječje zaštite zanemarljiv (vidjeti prthodni grafikon).

***Grafikon br.12: Odnos broja korisnika osnovnih materijalnih davanja iz dječje zaštite, prema kategorijama prava, u 2017 i 2018 godini***

Iz grafikona je vidljivo da se u 2018. godini bilježi povećanje broja korisnika prava na naknadu za novorođeno dijete, broja korisnika prava na dodatak za djecu i refundacije naknade zarade i naknada zarade za porodiljsko, odnosno roditeljsko odsustvo. Istovremeno, uočava se relativno diskretno smanjenje broja korisnika prava na troškove ishrane u javnoj predškolskoj ustanovi, prava na pomoć za vaspitanje i obrazovanje djece i mladih sa posebnim obrazovnim potrebama i prava na naknadu po osnovu rođenja djeteta.

Izraženo u procentima, najveći porast od čak 146,56%, u poređenju sa brojem korisnika u 2017. godini, evidentira se vezano za pravo na refundaciju sredstava po osnovu isplate naknade zarade zaposlenom za porodiljsko, odnosno roditeljsko odsustvo. Takođe, broj korisnika jednokratne naknade za novorođeno dijete do navršene jedne godine života uvećao se u 2018. godini za skoro 50% u odnosu na 2017. godinu. U istom periodu broj korisnika prava na mjesečnu naknadu po osnovu rođenja djeteta, koje pravo može ostvariti jedan od roditelja koji je na evidenciji Zavoda za zapošljavanje i student, do navršene jedne godine života djeteta, je u 2018. godini za oko 15% manji nego u 2017. godini.

Podaci o porastu broja korisnika prava na naknadu za novorođeno dijete i korisnika refundacije naknade zarade za porodiljsko, odnosno roditeljsko odsustvo, u poređenju sa 2017. godinom, mogli bi da upućuju na povećanje nataliteta u posmatranom periodu, kao i na prevalenciju zaposlenih porodilja u strukturi porodilja. Ponuđeno tumačenje treba shvatiti kao krajnje hipotetično i vrlo uslovno, jer raspoloživi podaci nijesu dovoljni za pouzdanije zaključivanje.

U daljem izlaganju detaljnije ćemo izložiti podatke o ostvarivanju prava na dodatak za djecu, s obzirom da korisnici ovog prava imaju najveći udio u strukturi korisnika prava iz dječje zaštite, odnosno čine gotovo polovinu korisnika u cjelokupnom uzorku korisnika prava iz dječje zaštite.

Dodatak za djecu

Zakonom o socijalnoj i dječjoj zaštiti propisano je da **pravo na dodatak za djecu može ostvariti dijete:** 1) korisnik materijalnog obezbjeđenja; 2) korisnik dodatka za njegu i pomoć; 3) korisnik lične invalidnine; 4) bez roditeljskog staranja; 5) čiji je roditelj, usvojilac, staralac, hranitelj, odnosno lice kome je dijete povjereno na njegu, vaspitanje i obrazovanje kao korisnik materijalnog obezbjeđenja zasnovao radni odnos na osnovu sporazuma o aktivnom prevazilaženju nepovoljne socijalne situacije. Pravo na dodatak za djecu imaju troje djece u porodici korisnika materijalnog obezbjeđenja, a izuzetno ovo pravo se obezbjeđuje i djeci koja su rođena kao dvojke, trojke i sl. nezavisno od broja djece. **Nosilac prava** na dodatak za djecu je roditelj, usvojioc, staraoc ili hranitelj.

Pravo na dodatak za djecu ostvaruje se do navršene 18. godine života, ako je dijete na redovnom školovanju. Izuzetno pravo može ostvariti i dijete poslije navršene 18. godine života ukoliko je na redovnom školovanju u srednjoj školi, do kraja roka propisanog za to školovanje. Takođe, pravo na dodatak za djecu ostvaruje dijete korisnik materijalnog obezbjeđenja i dijete bez roditeljskog staranja, od navršene 15 do navršene 18 godine života, koje nije na redovnom školovanju ako je na evidenciji Zavoda za zapošljavanje. Dijete čiji je roditelj ili staraoc kao korisnik materijalnog obezbjeđena zasnovao radni odnos na osnovu sporazuma o aktivnom prevazilaženju nepovoljne socijalne situacije, ostvaruje pravo na dodatak za djecu najduže 9 mjeseci od dana zasnivanja radnog odnosa roditelja ili staraoca, ako ispunjava uslove propisane.

**Visina dodatka za djecu iznosi mjesečno za dijete**:

* korisnika materijalnog obezbjeđenja 24,31 eura;
* čiji je roditelj, usvojilac, staralac, hranitelj, kao korisnik materijalnog obezbjeđenja zasnovao radni odnos na osnovu sporazuma o aktivnom prevazilaženju nepovoljne socijalne situacije 24,31 eura;
* korisnika dodatka za njegu i pomoć 32,73%;
* korisnika lične invalidnine 40,62%;
* bez roditeljskog staranja 40,62%.

U tabeli broj 8 prikazana je zastupljenost djece obuhvaćene pravom na dodatak za djecu na dan 31.12.2018. godine prema osnovu za ostvarivanje prava, pri čemu ove podatke treba shvatiti više kao ilustraciju nego kao egzaktno utvrđene činjenice zbog nedovoljne dosljednosti i pouzdanosti podataka koje su dostavili centri za socijalni rad u statističkim izvještajima.

***Tabela br. 8: Zastupljenost djece obuhvaćene pravom na dodatak za djecu na dan 31.12.2018. godine prema osnovu za ostvarivanje prava***

|  |  |
| --- | --- |
| Pravo na DD po kategorijama | Procenat djece |
| Korisnici MO | 89.50% |
| Korisnici DNJP | 3.78% |
| Korisnici LI | 4.09% |
| Korisnici PSH | 0.33% |
| Korisnici u institucijama | 2.02% |
| Korisnici prema individualnom planu aktivacije | 0.28% |
| Ukupno | 100.00% |

Iz tabele vidimo da u strukturi djece obuhvaćene pravom na dodatak za djecu na dan 31.12.2018. godine dominiraju djeca koja ovo pravo ostvaruju po osnovu korišćenja prava na materijalno obezbjeđenje, zastupljena sa blizu 90%. Djeca koja pravo na dječji dodatak ostvaruju po osnovu korišćenja prava na na ličnu invalidninu i prava na dodatak za njegu i pomoć su približno jednako zastupljena i obje ove grupe obuhvataju po približno 4% djece u posmatranom uzorku. Najmanje su zastupljena djeca čiji roditelj, usvojilac, staralac, hranitelj, je kao korisnik materijalnog obezbjeđenja zasnovao radni odnos na osnovu sporazuma o aktivnom prevazilaženju nepovoljne socijalne situacije.

U narednom grafikonu prikazano je kretanje broja nosilaca prava na dječji dodatak i broja djece obuhvaćene pravom tokom 2018. godine, koristeći prosječne vrijednosti za svaki mjesec izračunate u odnosu na ukupan broj korisnika na nivou Crne Gore po mjesecima i dijeljeno s brojem sjedišta centara za socijalni rad.

***Grafikon br. 27: Kretanje broja nosilaca prava na dodatak za djecu i broja djece obuhvaćene pravom tokom 2018. godine***

Iz grafikona se uočava da je prosječan broj nosilaca prava na dječji dodatak vrlo malo varirao tokom 2018. godine, krećući se u rasponu od 568 u januaru (minimum) do 596 u avgustu (maksimum). Varijacije prosječnog broja djece obuhvaćene pravom na dječji dodatak tokom 2018. godine su nešto izraženije i kreću se u rasponu od 1112 u januaru do 1173 u avgustu.

U grafikonu koji slijedi prikazan je prosječan broj nosilaca prava na dječji dodatak i prosječan broj djece obuhvaćene pravom u 2018. godini po sjedištima centara za socijalni rad.

***Grafikon br. 14: Prosječan broj nosilaca prava na dodatak za djecu i prosječan broj djece obuhvaćene pravom po sjedištima centara za socijalni rad u 2018. godini***

Iz grafikona vidimo da je prosječan broj djece obuhvaćene pravom na dodatak za djecu u 2018. godini u većini opština, sjedišta centara za socijalni rad, približno dva puta veći od prosječnog broja nosilaca ovog prava.

Prosječan broj djece koja su koristila pravo na dodatak za djecu u 2018. godini, najveći je na teritoriji opština u nadležnosti Centra za socijalni rad Podgorica, što je i očekivano imajući u vidu broj stanovnika nastanjenih na ovom području (30% stanovnika Crne Gore prema popisu iz 2011. godine). Prosječan broj djece obuhvaćene pravom na dodatak za djecu u 2018. godini najmanji je u Herceg Novom.

U tabeli broj 9 prikazan je udio djece obuhvaćene pravom na dodatak za djecu u ukupnom broju djece, odnosno djece i mladih do navršene 20 godina života, nastanjenih na teritoriji opština iz nadležnosti centara za socijalni rad (podaci o broju djece po opštinama generisani iz publikacija MONSTAT-a “Stanovništvo prema starosti po opštinama”, Popis 2011).

***Tabela br. 9: Udio djece obuhvaćene pravom na dodatak za djecu u broju djece i mladih do navršene 20 godine života nastanjenih na teritoriji opština***



Iz tabele vidimo da **djeca obuhvaćena pravom na dodatak za djecu čine oko 9% djece u Crnoj Gori.** Posmatrano po opštinama, najveći udio djece koja koriste pravo na dodatak za djecu, u odnosu na broj djece i mladih do navršene 20 godine života na teritoriji opštine, imamo u Rožaju, a slijede Plav, Berane i Nikšić. Najmanji udio djece obuhvaćene pravom na dodatak za djecu je u Herceg Novom.

Radi potpunijeg uvida u dinamiku ostvarivanja prava na materijalna davanja dajemo uporedni pregled kretanja broja korisnika u periodu od 2014 do 2018 godine za osnovna materijalna davanja iz socijalne i dječje zaštiti, odnosno za četiri najobimnija prava u ovoj oblasti, kojima je obuhvaćen najveći broj korisnika.

***Grafikon br.15: Fluktuacija korisnika obuhvaćenih pravom na materijalno obezbjeđenje, dodatak za njegu i pomoć, ličnu invalidninu i dodatak za djecu u period od 2014 do 2018 godine***

Iz grafikona je vidljivo da je broj korisnika obuhvaćenih pravom na ličnu invalidninu veoma malo varirao tokom godina. S druge strane, kod korišćenja prava na dodatak za njegu i pomoć evidentan je trend okomitog porasta broja korisnika u periodu od 2014. godine do 2016. godine, nakon čega se broj korisnika, uz manje varijacije (blagi pad u 2017. godini), održava na nivou dostignutom 2016. godine. Najveće promjene uočavaju se u kretanju broja korisnika obuhvaćenih pravom na materijalno obezbjeđenje i pravom na dodatak za djecu tokom posmatranog vremenskog intervala. U periodu od 2014. do 2016. godine broj korisnika materijalnog obezbjeđenja kontinuirano opada, s tim što se okomit pad broja korisnika registruje u 2016. godini, nakon čega se, u intervalu od 2016. do 2018. godine zapaža laganiji uzlazni trend. Broj korisnika obuhvaćenih pravom na dodatak za djecu je kontinuirano i relativno postepeno opadao u periodu od 2014. do 2017. godine, dok se u 2018. godini bilježi porast broja korisnika (uvećanje od 33,92% u odnosu na 2017. godinu ). Takođe, uočava se da kretanje broja korisnika dodatka za djecu ne prati sasvim fluktuacije korisnika materijalnog obezbjeđenja, u smislu da u intervalu od 2016. godine do 2017. godine broj korisnika dodatka za djecu nastavlja trend opadanja, dok se istovremeno uvećava broj korisnika materijalnog obezbjeđenja.

**ZAKLJUČAK**

Imajući u vidu širok spektar prava iz materijalnih davanja i ključne nadležnosti centara za socijalni rad u njihovom ostvarivanju, rad na materijalnim davanjima zahtjeva značajna ulaganja stručnih resursa i istovremeno otežava ili onemogućava njihovo usmjeravanje na druge stručne poslove iz oblasti socijalne, dječje i porodičnopravne zaštite.

Međutim, mišljenje mnogih stručnjaka je da je rad na materijalnim davanjima, u kontekstu rada na slučaju, tako organizovan da se vodi računa i o drugim potrebama korisnika, a ne samo onim koje su u neposrednoj vezi sa konkretnim pravom, odnosno da se kroz stručni socijalni rad prilikom priznavanja prava na materijalna davanja (npr. materijalno obezbjeđenje ili jednokratnu novčanu pomoć i dr), ne utvrđuje samo ispunjenost uslova za određeno pravo, već i druge potrebe, kao i rizici pojedinaca i porodica. Tako, kada stručni radnik na materijalnim davanjima odlazi u porodice radi utvrđivanja uslova za ostvarivanje prava na materijalno obezbjeđenje ili jednokratnu novčanu pomoć, može utvrditi rizike po dijete i uvesti dijete i porodicu u druge procedure radi primjene mjera zaštite i ostvarivanja drugih prava, koje rizike ne bi bilo moguće identifikovati da se prava na materijalna davanja ostvaruju isključivo kroz administrativne postupke, bez isprepletanosti sa stručnim socijalnim radom u utvrđivanju činjenica o kojima se ne vodi službena evidencija. Ovako koncipiran pristup ostvarivanju prava na osnovna materijalna davanja iz socijalne zaštite s obzirom na širok obuhvat korisnika ovim pravima, prije svega pravom na materijalno obezbjeđenje i jednokratnu novčanu pomoć, ima potencijal da omogući detektovanje problema u ranoj fazi i obezbjedi uslove za njihovu prevenciju. Pri tome administriranje zahtjeva za ostvarivanje drugih prava iz materijalnih davanja koja ne uključuju obavezan stručni postupak trebalo bi preusmjeriti na administrativne radnike kako bi stručni radnici na materijalnim davanjima, prije svega socijalni radnici, imali više prostora za terenski rad i proaktivno djelovanje.

Brojne studije su potvrdile da postoji snažna povezanost između siromaštva i nepovoljnih materijalnih uslova života, s jedne strane i nepovoljnih ishoda u razvoju djece, s druge strane, posebno u oblasti zdravlja i obrazovanja. Dostupnost finansijskih resursa je povezana sa nizom faktora čija kombinacija ima veliki uticaj na sposobnost roditelja da odgovore na potrebe djece, ali i direktan uticaj na svakodnevni život i šanse djece u budućnosti. Sve to potencira značaj obezbjeđivanja sveobuhvatne, materijalne i psihosocijalne, pomoći i podrške porodicama koje se suočavaju sa materijalnom deprivacijom.

Projekat “Socijalni karton - Integrisani informacioni sistem socijalnog staranja” omogućava razmjenu relevantnih podataka između različitih institucija i na taj način obezbjeđuje precizniju i djelotvorniju materijalnu podršku.